กรุงศรีรุกดีลเลอร์รถยนต์
กรุงศรีฯ รุกเอสเอ็มอียานยนต์-อิเล็กทรอนิกส์ รับแวลูเชนทั้งระบบ
3 ก.พ. 2558

กรุงศรีฯ รุกเอสเอ็มอียานยนต์-อิเล็กทรอนิกส์ รับแวลูเชนทั้งระบบ
ธนาคารกรุงศรีอยุธยาเปิดตัวโครงการสินเชื่อใหม่เจาะ 3 กลุ่มธุรกิจใหญ่ คือ กลุ่มดีลเลอร์รถยนต์และรถจักรยานยนต์ ดีลเลอร์ยางรถยนต์ และดีลเลอร์เครื่องใช้ไฟฟ้าและอุปกรณ์อิเล็กทรอนิกส์ โดยเน้นจุดเด่นไม่ต้องใช้หลักทรัพย์ค้ำประกัน ให้วงเงินสูงตามความต้องการของธุรกิจ อัตราดอกเบี้ยต่ำ (สูงสุดเอ็มแอลอาร์บวก 1.50) มีระยะเวลาชำระเงินคืนสูงสุดถึง 120 วัน และให้บริการจ่ายเงินคู่ค้าผ่านระบบการชำระเงินของธนาคาร เพื่อรองรับเครือข่ายการค้า (แวลูเชน) ครบทั้งระบบ
นายสยาม ประสิทธิศิริกุล ประธานคณะเจ้าหน้าที่ด้านลูกค้าธุรกิจเอสเอ็มอี ธนาคารกรุงศรีอยุธยา กล่าวว่า โครงการสินเชื่อพร้อมให้จะช่วยส่งเสริมการเงินเครือข่ายการค้าของอุตสาหกรรมต่างๆ อย่างครบวงจร ช่วยลูกค้าปลดข้อจำกัดด้านหลักทรัพย์ค้ำประกัน ที่ทำให้ผู้ประกอบการไม่สามารถเติบโตได้เต็มศักยภาพ โดยเฉพาะดีลเลอร์ในกลุ่มธุรกิจดังกล่าวทั้งที่มีศักยภาพสูง ขณะที่กรุงศรีฯ สามารถขยายสินเชื่อเข้าสู่กลุ่มลูกค้าเอสเอ็มอี และกลุ่มลูกค้าองค์กรได้มากขึ้น จากการเปิดตัวอย่างไม่เป็นทางการก่อนหน้านี้ ธนาคารได้รับการตอบรับดี โดยอนุมัติสินเชื่อไปแล้วกว่า 4,600 ล้านบาท
ก่อนหน้านี้ กรุงศรีฯ ได้เปิดเผยกลยุทธ์เน้นกวาดพอร์ตลูกค้าธุรกิจญี่ปุ่นและเครือข่ายธุรกิจในเชนเดียวกัน ขณะที่สภาอุตสาหกรรมแห่งประเทศไทย (ส.อ.ท.) ได้เปิดเผยประมาณการยอดผลิตรถยนต์ปี 2558 ที่ 2.2 ล้านคัน โดยตั้งเป้าส่งออกรถยนต์เพิ่มเป็น 1.3 ล้านคัน บนปัจจัยหนุนเศรษฐกิจสหรัฐที่ดีขึ้น และราคาน้ำมันขาลงที่หนุนการซื้อรถยนต์